สรุปภาวะตลาดต่างประเทศวันศุกร์
สรุปภาวะตลาดต่างประเทศประจำวันที่ 9 ก.ย.59
12 ก.ย. 2559

ดัชนีดาวโจนส์ตลาดหุ้นนิวยอร์กปิดร่วงแรง เมื่อวันศุกร์ (9 ก.ย.) เนื่องจากนักลงทุนแห่เทขายหุ้น อันเนื่องมาจากความกังวลเกี่ยวกับการปรับขึ้นอัตราดอกเบี้ยของธนาคารกลางสหรัฐ (เฟด) ในการประชุมวันที่ 20-21 ก.ย. ภายหลังเจ้าหน้าที่ระดับสูงของเฟดได้ออกมาแสดงความเห็นในเรื่องนี้
ดัชนีเฉลี่ยอุตสาหกรรมดาวโจนส์ปิดที่ 18,085.45 จุด ลดลง 394.46 จุด หรือ -2.13%% ดัชนี S&amp;P500 ปิดที่ 2,127.81 จุด ลดลง 53.49 จุด หรือ -2.45% ดัชนี NASDAQ ปิดที่ 5,125.91 จุด ลดลง 133.57 จุด หรือ -2.54%
 
ตลาดหุ้นยุโรปปิดลบ เมื่อวันศุกร์ (9 ก.ย.) จากแรงเทขาย เนื่องจากความวิตกกังวลเกี่ยวกับความเป็นไปได้ที่ธนาคารกลางสหรัฐ (เฟด) อาจตัดสินใจขึ้นดอกเบี้ยในการประชุมเดือนนี้ นอกจากนี้ นักลงทุนยังคงผิดหวังที่ธนาคารกลางยุโรป (ECB) ไม่ได้ประกาศขยายช่วงเวลาในการซื้อพันธบัตรตามมาตรการผ่อนคลายเชิงปริมาณ (QE) ในการประชุมเมื่อวันพฤหัสบดี
ดัชนี Stoxx Europe 600 ปรับตัวลง 3.80 จุด หรือ -1.09% ปิดที่ 345.52 จุด ซึ่งเป็นการลดลงมากที่สุดนับตั้งแต่วันที่ 2 ส.ค. หรือในรอบ 5 สัปดาห์ ขณะที่ตลอดทั้งสัปดาห์ ดัชนีร่วงลง 1.4% หนักสุดในรอบ 1 เดือน
ดัชนี CAC-40 ตลาดหุ้นฝรั่งเศสปิดที่ 4,491.40 จุด ลดลง 50.80 จุด หรือ -1.12% ดัชนี DAX ตลาดหุ้นเยอรมันปิดที่ 10,573.44 จุด ลดลง 101.85 จุด หรือ -0.95% ดัชนี FTSE 100 ตลาดหุ้นลอนดอนปิดที่ 6,776.95 จุด ลดลง 81.75 จุด หรือ -1.19%
 
ตลาดหุ้นลอนดอนปิดลบอย่างหนัก เมื่อวันศุกร์ (9 ก.ย.) จากความกังวลเกี่ยวกับการปรับขึ้นอัตราดอกเบี้ยของธนาคารกลางสหรัฐ (เฟด) รวมถึงตัวเลขเงินเฟ้อที่อ่อนแรงลงของจีน การทดลองอาวุธนิวเคลียร์ของเกาหลีเหนือ และการที่ธนาคารกลางยุโรป (ECB) ไม่ได้ประกาศมาตรการกระตุ้นเพิ่มเติมในการประชุมวันก่อน
ดัชนี FTSE 100 ปิดปรับตัวลง 81.75 จุด หรือ -1.19% แตะที่ 6,776.95 จุด ซึ่งเป็นการร่วงลงมากที่สุดตั้งแต่วันที่ 6 ก.ค. หรือในรอบกว่า 2 เดือน
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงขึ้น เมื่อวันศุกร์ (9 ก.ย.) หลังจากที่มีการเปิดเผยข้อมูลจำนวนแท่นขุดเจาะน้ำมันที่เพิ่มขึ้น ซึ่งทำให้คาดว่าผลผลิตน้ำมันดิบจะเพิ่มสูงขึ้น นอกจากนี้ ราคาน้ำมันดิบยังถูกกดดันจากดอลลาร์ที่แข็งค่าขึ้นด้วย
สัญญาน้ำมันดิบ WTI ส่งมอบเดือนต.ค.ลดลง 1.74 ดอลลาร์ หรือ 3.65% ปิดที่ 45.88 ดอลลาร์/บาร์เรล ขณะที่ตลอดสัปดาห์ สัญญาน้ำมันดิบเพิ่มขึ้น 3.2%
สัญญาน้ำมันดิบเบรนท์ส่งมอบเดือนพ.ย.ลดลง 1.98 ดอลลาร์ หรือ 3.96% ปิดที่ 48.01 ดอลลาร์/บาร์เรล อย่างไรก็ดี สัญญาปรับตัวขึ้นราว 2.5% ในรอบสัปดาห์
 
สัญญาทองคำตลาดนิวยอร์กปิดลดลง เมื่อวันศุกร์ (9 ก.ย.) เนื่องจากดอลลาร์สหรัฐแข็งค่าขึ้น ภายหลังเจ้าหน้าที่ของธนาคารกลางสหรัฐออกมาแสดงความเห็นที่ทำให้เกิดกระแสวิตกกังวลว่า เฟดอาจจะตัดสินใจขึ้นอัตราดอกเบี้ยในการประชุมเดือนนี้
สัญญาทองคำตลาด COMEX (Commodity Exchange) ส่งมอบเดือนธ.ค. ปรับตัวลง 7.1 ดอลลาร์ หรือ 0.53% ปิดที่ 1,334.5 ดอลลาร์/ออนซ์ ซึ่งเป็นระดับปิดต่ำสุดนับตั้งแต่วันศุกร์ที่แล้ว ขณะที่ตลอดสัปดาห์ ราคาทองปรับตัวขึ้น 0.6%
สัญญาโลหะเงินส่งมอบเดือนธ.ค.ลดลง 31 เซนต์ หรือ 1.58% ปิดที่ 19.368 ดอลลาร์/ออนซ์
สัญญาพลาตินัมส่งมอบเดือนต.ค.ร่วงลง 17.2 ดอลลาร์ หรือ 1.59% ปิดที่ 1,067.5 ดอลลาร์/ออนซ์
สัญญาพัลลาเดียมส่งมอบเดือนธ.ค.ร่วงลง 12.20 ดอลลาร์ ปิดที่ 675.65 ดอลลาร์/ออนซ์
 
ดอลลาร์สหรัฐแข็งค่าขึ้น เมื่อเทียบกับสกุลเงินหลักอื่นๆ ในการซื้อขายที่ตลาดนิวยอร์กเมื่อวันศุกร์ (9 ก.ย.) เนื่องจากการแสดงความเห็นของเจ้าหน้าที่ธนาคารกลางสหรัฐหลายคนทำให้เกิดกระแสคาดการณ์เกี่ยวกับความเป็นไปได้ว่าเฟดอาจขึ้นดอกเบี้ยในเดือนก.ย.นี้
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.1226 ดอลลาร์สหรัฐ จากระดับ 1.1257 ดอลลาร์สหรัฐ ในขณะที่เงินปอนด์ลดลงแตะระดับ 1.3271 ดอลลาร์สหรัฐ จากระดับ 1.3299 ดอลลาร์สหรัฐ ส่วนเงินดอลลาร์ออสเตรเลียลดลงแตะระดับ 0.7552 ดอลลาร์สหรัฐ จากระดับ 0.7643 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบกับเยนที่ระดับ 102.69 เยน จากระดับ 102.50 เยน และเพิ่มขึ้นเมื่อเทียบฟรังก์สวิส ที่ระดับ 0.9755 ฟรังก์ จากระดับ 0.9728 ฟรังก์ ในขณะที่แข็งค่าขึ้นเมื่อเทียบดอลลาร์แคนาดาที่ระดับ 1.3029 ดอลลาร์แคนาดา จากระดับ 1.2919 ดอลลาร์แคนาดา